I. Štefanov, minister výstavby a regionálneho rozvoja SR: (2010-03-03):
V rámci uvedenej analýzy boli vytypované dva okruhy, ktoré je potrebné upraviť v stavebnom zákone, vo vzťahu k odstráneniu prekážok pre realizovateľnosť projektov verejno-súkromného partnerstva, a to problematika preukazovania vlastníckych alebo iných práv k pozemku v stavebnom konaní a problematika vyvlastnenia. Vo vzťahu k preukazovaniu vlastníckych alebo iných práv pre účely stavebného konania bolo potrebné doplniť do § 139 stavebného zákona medzi pojem „iné právo“ aj koncesnú zmluvu, z ktorej musí byť zrejmá dohoda medzi verejným a súkromným partnerom, kto bude nositeľom oprávnenia byť stavebníkom navrhovanej stavby, t. j. kto ako stavebník postaví na pozemkoch požadovanú stavbu a kto bude pre tento účel nadobúdať pozemky do vlastníctva, resp. do nájmu. V časti týkajúcej sa vyvlastnenia sa dopĺňa účel, pre ktorý je prípustné vo verejnom záujme vyvlastniť, o možnosť vyvlastnenia pre zriadenie alebo prevádzkovanie verejných letísk a leteckých pozemných zariadení vrátane ich ochranných pásiem vo väzbe na osobitný predpis, ktorým je zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov. Ďalej sa na základe vzájomných rokovaní s Ministerstvom spravodlivosti Slovenskej republiky doplnili ustanovenia upravujúce tie prípady, keď predmetom vyvlastnenia je nehnuteľnosť, ktorá je zároveň predmetom exekučného záložného práva. Podľa uznesenia predsedu Národnej rady Slovenskej republiky č. 1470 z 18. januára 2010 bol tento návrh zákona prerokovaný v Ústavnoprávnom výbore Národnej rady Slovenskej republiky, vo Výbore Národnej rady pre obranu a bezpečnosť a vo Výbore Národnej rady Slovenskej republiky pre hospodársku politiku, ktorý je zároveň gestorským výborom. Návrh zákona bol vo výboroch schválený bez pozmeňujúcich návrhov. Nad rámec citovaného uznesenia Národnej rady č. 1470 návrh zákona prerokoval aj Výbor Národnej rady Slovenskej republiky pre pôdohospodárstvo, životné prostredie a ochranu prírody dňa 25. februára 2010, ktorý prijal pozmeňujúci návrh poslancov, ktorým navrhovali novelizovať ustanovenie § 7 a § 33 stavebného zákona. S predloženým pozmeňujúcim návrhom poslancov Výboru Národnej rady Slovenskej republiky pre pôdohospodárstvo, životné prostredie a ochranu prírody nesúhlasím, a to z nasledovných dôvodov. Novelizácia ustanovenia § 7 a § 33 stavebného zákona nesúvisí s problematikou odstraňovania legislatívnych prekážok pre realizáciu PPP projektov, a preto je nad rámec predkladaného zákona tento návrh. Ďalej nesúhlasím s navrhovaným znením nového § 7a stavebného zákona, nakoľko v platnom stavebnom zákone je už riešená problematika krajinno-ekologického plánu, a to v § 19 ods. 2 písm. c) a § 139 ods. 4 písm. a). Predmetným návrhom dochádza k duplicitnému a zmätočnému riešeniu tejto problematiky. Pozmeňujúci návrh § 33 stavebného zákona je zmätočný a nadbytočný preto, že zavádza duplicitné riešenie uvedenej problematiky v stavebnom zákone. Predmetná problematika už je upravená v § 37 ods. 4 stavebného zákona, podľa ktorého ak návrh na vydanie územného rozhodnutia nie je v súlade s územným plánom obce alebo zóny, tak sa zamietne, pričom poslanci duplicitne a zmätočne navrhujú, aby sa v takomto prípade konanie zastavilo. Ďakujem za slovo.